SKRIFTLIG FORESPØRGSEL E-2676/00

af Alexandros Alavanos (GUE/NGL) til Kommissionen

(1. september 2000)

Om: Problemer i forbindelse med nogle biologiske rensningsanlæg på det græske fastland

I henhold til nogle oplysninger i den græske presse har generalsekretæren for regionen Periferia Sterea Elladas udtrykt bekymring over driften af nogle biologiske rensningsanlæg i hans region og påpeget, at størstedelen af det udstyr, der ikke er blevet sat i drift, allerede er blevet opgivet, og at de største problemer navnlig findes i Orhomenos, Itea, Arahova, Malesina, Atalandi, Kammena Vourla og Stilida, hvor de biologiske rensningsanlæg blev opført for 7-8 år siden og aldrig har fungeret, samt at en del af det biologiske rensningsudstyr mangler, hvilket undskyldes med, at nogle har fjernet det fra lagrene.

1. Kan Kommissionen bekræfte ovenstående?

2. Hvilke midler er der givet til de biologiske rensningsanlæg, der ikke fungerer eller kun fungerer delvis?

3. Vil Kommissionen undersøge, om der eventuelt kan gøres et strafferetligt ansvar gældende?

Svar afgivet på Kommissionens vegne af Michel Barnier

(6. november 2000)

Kommissionen kan ikke bekræfte de oplysninger, der findes i forespørgslen, bl.a. fordi der omtales projekter, som ikke er blevet samfinansieret med strukturfondene, eller som betragtes som værende i en konstruktionsfase. Den har dog sendt en skrivelse til de nationale myndigheder for at få nøjagtige oplysninger om dette emne.

Kommissionen evaluerer samfinansierede programmer, men foretager ikke en systematisk opfølgning af driften af hvert projekt, der er samfinansieret med strukturfondene under disse programmer. Inden for rammerne af partnerskabet vil den dog anmode de græske myndigheder om at offentliggøre en rapport om navnlig de kommunale spildevandrensningsanlæg.

I forbindelse med kontrollen med anvendelsen af Rådets direktiv 91/271/EØF af 31. december 1998 om rensning af byspildevand(1) er Kommissionen i færd med at undersøge, om medlemsstaterne har overholdt den første tidsfrist i direktivet, nemlig den 31. december 1998, for så vidt angår forpligtelsen til opsamling og tertiær rensning (biologisk rensning efterfulgt af rensning med kvælstof og/eller fosfor) af spildevand fra byområder med over 10 000 indbyggerækvivalenter, som udleder spildevand til følsomme områder og afvandingsområder.

I henhold til oplysninger fra de græske myndigheder fra den 15. juni 2000 er det kun byen Orchomenos, som det ærede nævner, der skulle være berørt af denne frist. Kommissionen er i færd med at gennemgå de indkomne oplysninger og vil i begyndelsen af 2001 offentliggøre en rapport om situationen i alle berørte byområder.

De byområder, der er berørt af de to øvrige frister i direktivet, dvs. den 31. december 2000 og den 31. december 2005, vil til sin tid blive kontrolleret af Kommissionen i overensstemmelse med direktivets bestemmelser.

Endelig er det medlemsstatens ansvar at træffe hensigtsmæssige foranstaltninger, hvis der er formodning om, at der er begået kriminelle handlinger mod disse værker, f.eks. i form af tyveri eller vandalisme, hvis der er tale om misligholdelse af offentlig ejendom, eller denne står tom.

(1) EFT L 135 af 30.5.1991.